									PRIJEDLOG						 
Na temelju članka 95. stavka 1. Zakona o komunalnom gospodarstvu („Narodne novine“, br. 68/18, 110/18, 32/20 i 145/24) i članka 33. Statuta Općine Krašić ("Glasnik Zagrebačke županije" broj 21/09, 23/13, 7/18, 9/20  i 17/21) Općinsko  vijeće  Općine  Krašić  na ___. sjednici održanoj  dana ______2026. godine, donosi  



ODLUKU
O KOMUNALNOJ NAKNADI OPĆINE KRAŠIĆ



I.  OPĆE ODREDBE

Članak 1.

(1) Ovom Odlukom utvrđuju se područja zona u Općini Krašić u kojima se naplaćuje komunalna naknada, koeficijenti zona (Kz), koeficijenti namjene za nekretnine za koje se plaća komunalna naknada (Kn), rok plaćanja komunalne naknade, nekretnine važne za Općinu Krašić koje se u potpunosti ili djelomično oslobađaju od plaćanja komunalne naknade te uvjeti zbog kojih se u pojedinačnim slučajevima može odobriti potpuno ili djelomično oslobođenje od obveze plaćanja komunalne naknade.


II. SVRHA KOMUNALNE NAKNADE

Članak 2.

(1) Komunalna naknada prihod je proračuna Općine Krašić koji se koristi za financiranje održavanja i građenja komunalne infrastrukture, financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Krašić.

Članak 3.

(1)	Komunalna naknada plaća se za nekretnine koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete i koje su opremljene najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Krašić i to za:
· stambeni prostor,
· garažni prostor
· poslovni prostor, 
· građevinsko zemljište koje služi za obavljanje poslovne djelatnosti,
· neizgrađeno građevinsko zemljište.

III. OBVEZNICI PLAĆANJA KOMUNALNE NAKNADE

Članak 4.

(1) Komunalnu naknadu plaća vlasnik, odnosno korisnik nekretnine iz članka 3. ove Odluke. 
(2) Korisnik nekretnine iz prethodnog stavka ovog članka plaća komunalnu naknadu ako: 
· je na njega obveza plaćanja te naknade prenesena pisanim ugovorom 
· nekretninu koristi bez pravne osnove ili  
· se ne može utvrditi vlasnik. 
(3) Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

IV. OBVEZA PLAĆANJA KOMUNALNE NAKNADE

Članak 5.

(1) Obveza plaćanja komunalne naknade nastaje:  
· danom izvršnosti uporabne dozvole, odnosno danom početka korištenja nekretnine koja se koristi bez uporabne dozvole,
· danom sklapanja ugovora kojim se stječe vlasništvo ili pravo korištenja nekretnine,
· danom pravomoćnosti odluke tijela javne vlasti kojim se stječe vlasništvo nekretnine,
· danom početka korištenja nekretnine koja se koristi bez pravne osnove. 
(2) Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine), prijaviti Jedinstvenom upravnom odjelu nastanak te obveze odnosno promjenu tih podataka.   
(3) Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze. 


V. PODRUČJA ZONA

Članak 6. 

(1) Na području Općine Krašić utvrđuju  se tri (3) zone u kojima se naplaćuje komunalna naknada:
I. Zona obuhvaća naselja: Krašić, Krupače, Brezarić, Brlenić, Strmac Pribićki i Pribić Crkveni

II. Zona obuhvaća naselja: Bukovica Prekriška, Donje Prekrižje, Gornje Prekrižje, Hrženik, Radina Gorica, Mirkopolje, Pribić, Hutin, Jezerine, Kučer, Kostel Pribićki, Dol, Svrževo, Čunkova Draga i Medven Draga

III. Zona obuhvaća naselja: Begovo Brdo Žumberačko, Prvinci, Barovka, Careva Draga, Čučići, Konjarić Vrh, Vranjak Žumberački, Krnežići,  Staničići Žumberački, Rude Pribićke, Pećno i Kurpezova Gorica. 



VI. KOEFICIJENT ZONA

Članak 7.

(1) Utvrđuju se koeficijenti zona (Kz) u svrhu određivanja komunalne naknade:
I. zona -	1,00
II. zona  - 0,90
III. zona -  0,80


VII. KOEFICIJENTI NAMJENE

Članak 8.

(1)  Koeficijent namjene (Kn), ovisno o vrsti nekretnine i djelatnosti koja se obavlja, iznosi:
1. za stambeni prostor 1,00 
2. za stambeni i poslovni prostor koji koriste neprofitne udruge građana 1,00 
3. garažni prostor 1,00 
4. poslovni prostor koji služi za proizvodne djelatnosti  1,30
5. za poslovni prostor koji služi za neproizvodne djelatnosti 2,20
6. građevinsko zemljište koje služi obavljanju poslovne djelatnosti 10% koeficijenta namjene 
koji je određen za poslovni prostor 
7. neizgrađeno građevinsko zemljište 0,05

VIII. OBRAČUN KOMUNALNE NAKNADE I ROK PLAĆANJA

Članak 9. 

(1) Komunalna naknada obračunava se po metru kvadratnom (m²) površine nekretnine za koju se utvrđuje obveza plaćanja komunalne naknade i to za: 
1. stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (Narodne novine, broj 40/97) 
2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine. 
(2) Iznos komunalne naknade po metru kvadratnom (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).
(3) Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po metru kvadratnom (m²) površine nekretnine.

Članak 10.
Vrijednost boda komunalne naknade (B) određuje se posebnom odlukom Općinskog vijeća Općine Krašić, sukladno Zakonu o komunalnom gospodarstvu.

Članak 11.

(1) Komunalna naknada plaća se u dva jednaka obroka, i to prvi obrok do 30. lipnja, a drugi obrok do 30. studenoga tekuće godine. 
(2) Iznimno od prethodnog stavka, povodom utvrđivanja obveze plaćanja komunalne naknade novim rješenjem može se odrediti drugačiji rok plaćanja za prvi obrok komunalne naknade koji dospijeva nakon donošenja rješenja.
Članak 12.

(1) Rješenje o komunalnoj naknadi donosi  Jedinstveni upravni odjel u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije. 


IX. OSLOBAĐANJE OD PLAĆANJA KOMUNALNE NAKNADE


Članak 13.

(1) Od plaćanja komunalne naknade u cijelosti se oslobađa obveznik koji ostvaruje pravo na zajamčenu minimalnu naknadu sukladno propisima kojima se uređuje socijalna skrb.
(2) Pravo na oslobođenje ostvaruje se na zahtjev obveznika komunalne naknade, uz koji se prilaže važeće rješenje Hrvatskog zavoda za socijalni rad kojim se dokazuje ostvarivanje prava na zajamčenu minimalnu naknadu.
(3) Zahtjev za oslobođenje može se podnijeti tijekom cijele godine.
(4) Oslobođenje od plaćanja komunalne naknade ostvaruje se od dana određenog rješenjem Jedinstvenog upravnog odjela.
(5) Jedinstveni upravni odjel donosi rješenje o oslobađanju od plaćanja komunalne naknade.
(6) Obveznik je dužan u roku od 15 dana prijaviti svaku promjenu koja utječe na ostvarivanje prava na oslobođenje od plaćanja komunalne naknade.
(7) Ako tijekom godine prestanu postojati uvjeti za ostvarivanje prava na oslobođenje, Jedinstveni upravni odjel donijet će novo rješenje kojim će utvrditi prestanak prava na oslobođenje od plaćanja komunalne naknade.
(8) Od plaćanja komunalne naknade u cijelosti se oslobađaju nekretnine kojih je vlasnik ili korisnik Općina Krašić, u svim slučajevima kada bi Općina Krašić bila neposredni obveznik plaćanja komunalne naknade.


Članak 14.

(1) Od plaćanja komunalne naknade u cijelosti se oslobađaju aktivni operativni vatrogasci dobrovoljnih vatrogasnih društava koja djeluju na području Općine Krašić i članice su Vatrogasne zajednice Općine Krašić, pod uvjetom da su upisani u propisane evidencije Hrvatske vatrogasne zajednice te imaju važeći liječnički pregled za obavljanje operativnih poslova.
(2) Pravo na oslobođenje ostvaruje se za jednu stambenu nekretninu koja služi za stanovanje obveznika komunalne naknade, ako je obveznik komunalne naknade aktivni operativni vatrogasac ili član njegova zajedničkog kućanstva koji je vlasnik odnosno suvlasnik nekretnine u kojoj operativni vatrogasac ima prijavljeno prebivalište. 
(3) Zahtjev za oslobođenje podnosi obveznik komunalne naknade Jedinstvenom upravnom odjelu, uz potvrdu Vatrogasne zajednice Općine Krašić da ispunjava uvjete iz stavka 1. ovoga članka.
(4) Pravo na oslobođenje može ostvariti obveznik komunalne naknade koji na dan donošenja rješenja nema dospjelih nepodmirenih obveza prema Općini Krašić.
(5) Obveznik je dužan u roku od 15 dana prijaviti svaku promjenu koja utječe na ostvarivanje prava na oslobođenje od plaćanja komunalne naknade.
(6) Ako tijekom godine prestanu postojati uvjeti za ostvarivanje prava na oslobođenje, Jedinstveni upravni odjel donijet će novo rješenje kojim će utvrditi prestanak prava na oslobođenje.
(7) Jedinstveni upravni odjel donosi rješenje o oslobađanju od plaćanja komunalne naknade.


X. PRIJELAZNE I ZAVRŠNE ODREDBE

Članak 15.

(1) Danom stupanja na snagu ove Odluke prestaje važiti Odluka o komunalnoj naknadi Općine Krašić („Glasnik Zagrebačke županije“ br.27/19).


Članak 16.

(1) Ova Odluka objavit će se u „Glasniku Zagrebačke županije“, a stupa na snagu 1. siječnja 2027. godine.


Klasa: ______________
Urbroj: ______________
Krašić, _________2026.



							               Predsjednica Općinskog  vijeća
								                Općine  Krašić
						
							                             Helena Beketić

